Bylmoorde: Staat sluit sy saakHenri van Breda. Foto: Courtney Africa/ANA Kapt. Marius Joubert, ŉ bloedspatsel-kenner en die staat se laaste getuie in die sogenaamde bylmoorde-saak, het Maandag aan die Wes-Kaapse hooggeregshof gesê daar was geen teken daarvan dat ŉ tweede byl gebruik is om Marli van Breda aan te val die aand toe haar broer en ouers in die gesin se huis in die De Zalze-landgoed in Stellenbosch vermoor is nie. Joubert het getuig ŉ vlugtende inbreker sou met die bloederige voorwerp ŉ spoor van drupmerke agtergelaat het, maar daar was geen bloed om hierdie teorie te staaf nie. Marli, wat ten tyde van die voorval 16 jaar oud was, is agt keer met ŉ byl gekap. Die staat glo dit was dieselfde byl wat gebruik is om haar oudste broer en ouers te vermoor. Marli se 22-jarige broer, Henri van Breda, wat nou tereg staan op die drie moorde, beweer een of meer inbrekers was vir die moorde verantwoordelik. Geen van Marli se bloed is op die byl gevind wat gebruik is om Teresa, Martin en Rudi te vermoor nie. Joubert het getuig die feit dat daar geen van Marli se bloed op die moordwapen gevind is nie, is onverklaarbaar. Haar bloed is ook nie, soos die ander familielede se bloed, op Henri se sokkies en kortbroek gevind nie. Vroeër in die verhoor is daar gehoor Henri, Rudi en Teresa se DNS is in die stort gevind, maar adv. Piet Botha vir die verdediging het aangevoer sy kliënt sou nie genoeg tyd gehad het om homself skoon te maak en sy broer se liggaam te skuif sonder om in die bloed te trap nie. Daar is geen bloed aan die onderkant van Henri se sokkies gevind nie. Joubert het verlede week getuig die bloedspatsels op die toneel dui daarop dat Rudi geskuif is van sy bed waar hy aangeval en rondgeruk is, moontlik weens die woede van die aanvaller teenoor sy slagoffer. Joubert het Maandag toegegee dit was bloot sy opinie en hy is nie ŉ gedragsanalis nie. Hy het aan die hof gesê Marli was na haar aanvaller gedraai, maar het gesê hy kan nie die moontlikheid uitsluit dat die aanvaller van buite die kamer gekom het wat Henri met Rudi gedeel het nie. Dit ondersteun Henri se weergawe dat hy nie naby sy suster was toe sy aangeval is nie. Adv. Susan Galloway, senior staatsaanklaer, het aan die hof gesê Marli het aangedui sy wil nie ŉ getuie vir die verdediging wees nie. Sy ly aan geheueverlies en kan daarom nie die gebeure van die aand onthou nie. Galloway het aan die hof bevestig dat sy steeds geen herinnering van die gebeure het nie. Die saak is tot Donderdag uitgestel. Lees alle vorige berigte oor Henri van Breda op Maroela Media.